ང་ཚོས་བྱིས་པ་རྣམས་ལོ་ཆུང་དུས་ནས་བཟུང་རང་གི་སྐད་དང་ཡི་གེ་ལ་དགའ་བ་ནས་སློབ་པ་ལ་སུན་སྣང་མེད་པ་ཞིག་ཏུ་གཏོང་དགོས་ན།ད་ལྟའི་ཁྲིད་གཞིའི་སྟེང་གི་ཤེས་བྱ་ཁོ་ནས་སློབ་མའི་མཚེར་སྣང་གི་བློ་ཁ་ཚིམ་པར་འཇུག་དཀའ་བས་ངེས་པར་དུ་སྣ་མང་ལ་ཚིག་དོན་རྒྱན་གྱིས་ཕྱུག་པའི་བསླབ་ཕྱིའི་དཔེ་ཀློག་གི་དུས་ཚོད་འདང་ངེས་ཤིག་བཀོད་སྒྲིག་བྱེད་པའི་སྐོར་ལའང་འདང་ཞིབ་མོ་ཞིག་རྒྱག་དགོས་པ་རེད་སྙམ།གལ་ཏེ་ལོ་རིམ་གྱི་མཐོ་དམའ་ལྟར་བསླབ་ཕྱིའི་དཔེ་ཀློག་གི་ནང་དོན་འོས་ཤིང་འཚམ་པ་ཞིག་བཀོད་སྒྲིག་བྱ་ཐུབ་ཚེ།ད་གཟོད་སློབ་མའི་རྒྱུད་ལ་ཤེས་བྱ་གསོག་འཇོག་གི་ཚད་གཞི་ཇེ་མཐོ་དང་རྩོམ་འབྲིའི་ནུས་པ་ཇེ་ལེགས།དབྱེ་ཞིབ་ཀྱི་ནུས་པ་ཇེ་མཐོར་སོང་སྟེ་ཡུན་གྱིས་དཔེ་ཀློག་གི་གོམས་གཤིས་ལེགས་པོ་ཞིག་ཆགས་སྲིད།དེས་ན་ལོ་རིམ་གསུམ་པ་ནས་བཟུང་སྟེ་གང་ལ་གང་འཚམ་དང་དེ་ལ་དེ་འཚམ་གྱི་སྒོ་ནས་སློབ་ཆུང་སློབ་མར་བསླབ་ཕྱིའི་དཔེ་ཀློག་བཀོད་སྒྲིག་ཇི་ལྟར་བྱ་དགོས་ཞེ་ན།དེ་ཡང་ཐོག་མར་འབྲེལ་ཡོད་སློབ་གསོའི་སྡེ་ཁག་གི་ཡང་དག་པའི་སྣེ་ཁྲིད་ལ་བརྟེན་ནས།དགེ་རྒན་དང་སློབ་མ།ཁྱིམ་བདག་བཅས་སོ་སོར་ནས་སློབ་ཆུང་སློབ་མའི་དཔེ་ཀློག་གི་གལ་ཆེན་རང་བཞིན་རྟོགས་ཐུབ་པ་བྱ་དགོས།ཡིན་ནའང་རྒྱུགས་ལེན་སློབ་གསོའི་ཁ་གཏོད་ས་ཉག་གཅིག་ནི་རྒྱུགས་སྐར་ཡིན་ལ།ཁྱིམ་བདག་དང་སྤྱི་ཚོགས་ཡོངས་ཀྱིས་ཁས་ལེན་དུ་གྱུར་པ་ནི་རྒྱུགས་སྐར་ལས་མ་འདས་པས།དགེ་རྒན་ལ་ཟུར་དང་ངོས་མི་འདྲ་པ་ལས་ལྟ་ཕྱོགས་ག་འདྲ་ཡོད་ཀྱང་རུང་གནོན་བཙུར་གང་འདྲ་ཐེབས་ཀྱང་ཆོགགང་ལྟར་བདེན་པ་དོན་གཉེར་གྱི་བྱ་བ་དངོས་ནི་བསླབ་དེབ་ཁོ་ན་བཟུང་སྟེ་ཕྱིའི་རྣམ་པ་བསྒྱུར་བ་ཙམ་ལས་བོད་སྐད་བོད་ཡིག་བཀོལ་སྤྱོད་བྱེད་སའི་ཁོར་ཡུག་ཇེ་དོགས་ནས་མེད་པར་འགྱུར་བ་ནི་མིག་མཐོང་ལག་ཟིན་གྱི་གནད་དོན་ཚབས་ཆེན་ཞིག་རེད།རྒྱུ་རྐྱེན་དེའི་དབང་གིས་སློབ་མ་དང་སྐད་ཡིག་གི་བར་ཐག་ཇེ་རིང་དུ་གྱུར་ནས་ད་ལྟའི་གནས་བབ་སྡུག་པོ་འདི་ཆགས་ཟིན་པ་རེད།གལ་ཏེ་སྤྱི་ཚོགས་དང་ཁྱིམ་བདག་དང་སློབ་གྲྭ་སོགས་གང་གི་ཐད་ནས་ཀྱང་རང་རྟོགས་དཔེ་ཀློག་གི་འགན་འཁྲི་སྙིང་ལ་འཆིང་སྟེ།སློབ་མར་བསླབ་ཕྱིའི་དཔེ་ཀློག་གི་ཁོར་ཡུག་གྱ་ནོམ་པ་ཞིག་བསྐྲུན་ནས་ཡོངས་ཁྱབ་སྤུས་ཚད་ལ་ཤུགས་སྣོན་དང་།འཇོན་ནུས་སྔོག་འདོན།དགའ་ཕྱོགས་སྐྱེད་བསྲིང་སྒོས་བསླབ་ཚན་བཅོས་བསྒྱུར་གྱི་དམིགས་འབེན་ལེགས་འགྲུབ་ཡོང་པ་དང་།སྐད་ཡིག་གི་སྤྱོད་སྒོ་རིན་ཐང་ལ་ཡིད་ཆེས་ཀྱིས་འཛམ་གླིང་གི་ངོ་མཚར་བའི་དོན་དག་དང་གསར་བྱུང་གི་བྱ་དངོས་ངོས་འཛིན།རང་བྱུང་གི་མཛེས་ལྗོངས་དང་ཚན་རིག་གི་སྙིང་སྟོབས།ལོ་རྒྱུས་མི་སྣའི་བྱས་རྗེས་སོགས་མཐའ་ཡས་ཤིང་གཏིང་ཟབ་པའི་སྣ་མང་ཤེས་བྱ་ལ་སློབ་སྦྱོང་དང་དབྱེ་ཞིབ།ལག་ལེན་བཀོལ་སྤྱོད་བཅས་དཔེ་ཀློག་སློབ་གཉེར་བྱེད་པའི་གོམས་སྲོལ་སྤེལ་ན།ད་གཟོད་སྤྱི་ཚོགས་ལ་ཉེ་བར་མཁོ་པའི་ཤེས་རབ་དོན་གཉེར་ཅན་གྱི་མི་བུ་འཇོན་ཐང་ཅན་མང་པོ་ཞིག་སྐྱེད་བསྲིང་བྱ་ནུས་པས།ང་ཚོས་རང་གི་ཤེས་འཇོན་ལྡན་པའི་སྣེ་ཁྲིད་བཟང་པོར་བརྟེན་ནས་ལོ་ཆུང་བྱིས་པ་ཚོར་བློ་རྒྱ་ཡངས་ལ་ཕུགས་བསམ་བརྟན་པོའི་འབྱུང་འགྱུར་འཕེལ་རྒྱས་ཀྱི་འཚར་ལོངས་ལ་སྐུལ་འདེད་གཏོང་དགོས།